Virallinen lehti nro C 279 , 01/10/1999 s. 0171



A4-0267/99 Päätöslauselma luonnoksesta Euroopan parlamentin jäsenten ohjesäännöksi Euroopan parlamentti, joka - ottaa huomioon 2. lokakuuta 1997 allekirjoitetun Amsterdamin sopimuksen, joka tuli voimaan 1. toukokuuta 1999 sen jälkeen, kun ratifioimiskirjat oli talletettu, - ottaa huomioon 3. joulukuuta 1998 antamansa päätöslauselman luonnoksesta jäsenten ohjesäännöksi ((EYVL C 398, 21.12.1998, s. 24.)), - ottaa huomioon EY:n perustamissopimuksen 190 artiklan 5 kohdan, - ottaa huomioon työjärjestyksensä 148 artiklan, ja erityisesti sen uuden 2 kohdan, joka tuli voimaan 1. toukokuuta 1999, - ottaa huomioon oikeusasioita ja kansalaisten oikeuksia käsittelevän valiokunnan mietinnön (A4-0267/99), A. ottaa huomioon, että se hyväksyi luonnoksen ohjesäännöksi 3. joulukuuta 1998 äänin 327 puolesta, 120 vastaan ja 43 tyhjää; ottaa huomioon, että se hyväksyi liitteen luonnokseen jäsenten ohjesäännöksi äänin 323 puolesta, 96 vastaan ja 36 tyhjää; ottaa huomioon, että se hyväksyi päätöslauselman luonnoksesta jäsenten ohjesäännöksi äänin 314 puolesta, 84 vastaan ja 62 tyhjää ((EYVL C 398, 21.12.1998, s. 11, 16 ja 17.)), B. ottaa huomioon, että Euroopan parlamentin puhemies esitti 3. joulukuuta 1998 hyväksytyn päätöslauselman 11. ja 12. joulukuuta 1998 kokoontuneelle Wienin Eurooppa-neuvostolle ja että Eurooppa-neuvosto pyysi asianomaisia toimielimiä huolehtimaan tarvittavista seurantatoimista, C. ottaa huomioon, että 3. ja 4. maaliskuuta 1999 kokoontunut yleisten asioiden neuvosto antoi yleisten asioiden työryhmän tehtäväksi saada aikaan välitysratkaisu 3. joulukuuta 1998 hyväksytystä luonnoksesta ohjesäännöksi, D. ottaa huomioon, että neuvoston yleisten asioiden työryhmä on kokoontunut 5., 16. ja 26. maaliskuuta sekä 12., 15., 19., 21., 22. ja 26. huhtikuuta 1999, E. ottaa huomioon, että Euroopan parlamentin työryhmä on järjestänyt tapaamisia puheenjohtajavaltion kanssa 10. ja 25. maaliskuuta sekä 8., 14. ja 22. huhtikuuta 1999, F. ottaa huomioon, että pysyvien edustajien komitea ei päässyt 21. huhtikuuta 1999 yksimielisyyteen muutetusta luonnoksesta ohjesäännöksi, G. ottaa huomioon, että yleisten asioiden neuvosto käsitteli uudelleen 26. huhtikuuta 1999 luonnosta ohjesäännöksi ja pääsi tällöin yksimielisyyteen luonnoksesta Euroopan parlamentin jäsenten ohjesäännöksi, H. pitää tärkeänä, että Euroopan parlamentin jäsenet saavat käyttöönsä mahdollisimman pian ohjesäännön, jolla nykyinen sekä jäsenten että yleisen mielipiteen kannalta epätyydyttävä tilanne saadaan ratkaistua; 1. Vahvistaa 3. joulukuuta 1998 hyväksymänsä päätöslauselman; 2. Toteaa, että neuvoston kanssa on edelleen olemassa perustavanlaatuisia näkemyseroja, ja katsoo, että on välttämätöntä vakiinnuttaa etenkin jäsenten yhtäläisyyden periaate, joka on yhtenäisen ohjesäännön perusperiaate; toteaa vielä, että neuvoston kanssa on jatkettava neuvotteluja etenkin kysymyksistä, jotka liittyvät edustajanpalkkion määräytymisperusteisiin, eläkejärjestelmään, todellisten kustannusten korvaamiseen liittyviin käytännön järjestelyihin ja ohjesäännön tarkistamismenettelyyn; 3. Katsoo, että on yhtä välttämätöntä säilyttää jäsenten ja entisten jäsenten ennen tulevan ohjesäännön voimaantuloa kansallisten järjestelmien ja parlamentin sääntöjen mukaisesti hankkima oikeus eläkkeelle pääsyyn ja eläkeoikeus; 4. Toteaa, että Euroopan yhteisöjen tuomioistuimen oikeuskäytännön mukaan velvollisuus vilpittömään yhteistyöhön koskee myös neuvostoa ((Euroopan yhteisöjen tuomioistuimen asiassa C-65/93, Euroopan parlamentti vastaan neuvosto, 30. maaliskuuta 1995 antama tuomio (Kok. 1995, s. I-643, 23 kohta); Euroopan yhteisöjen tuomioistuimen asiassa 204/86, Kreikka vastaan neuvosto, 27. syyskuuta 1988 antama tuomio (Kok. 1998, s. 5323, 16 kohta). )); 5. Kehottaa 3. joulukuuta 1998 antamansa päätöslauselman 6 kohdalla perustettua työryhmää jatkamaan neuvotteluja tuolloin hyväksytystä ohjesäännöstä; toivoo, että sopimukseen päästään, jotta parlamentti voisi tehdä EY:n perustamissopimuksen 190 artiklan 5 kohdassa määrätyn päätöksen ennen vuoden 1999 loppua ja mahdollisuuksien mukaan ennen tämän vaalikauden päättymistä; 6. Kehottaa puhemiestään välittämään tämän päätöslauselman neuvostolle ja komissiolle sekä jäsenvaltioiden parlamenteille ja hallituksille.